CELEX: E2012P0015
Language: sl
Date: 2012-12-06 00:00:00
Title: Zahteva za svetovalno mnenje Sodišča Efte, predložena s strani Hæstiréttur Íslands na dan 6. decembra 2012 v zadevi Jan Anfinn Wahl proti islandski državi (Zadeva E-15/12)

25.4.2013   
            
            
               SL
            
            
               Uradni list Evropske unije
            
            
               C 118/36
            
         Zahteva za svetovalno mnenje Sodišča Efte, predložena s strani Hæstiréttur Íslands na dan 6. decembra 2012 v zadevi Jan Anfinn Wahl proti islandski državi
   (Zadeva E-15/12)
   2013/C 118/11
   Na Sodišče Efte je bila z dopisom z dne 6. decembra 2012, ki ga je poslalo Hæstiréttur Íslands (vrhovno sodišče Islandije) in ga je tajništvo Sodišča prejelo 6. decembra 2012, vložena zahteva za svetovalno mnenje v zadevi Jan Anfinn Wahl proti islandski državi glede naslednjih vprašanj:
   
               1.
            
            
               Ali države članice, podpisnice Sporazuma o Evropskem gospodarskem prostoru, ob upoštevanju člena 7 Sporazuma same izberejo obliko in način izvajanja pri vključitvi določb Direktive 2004/38/ES Evropskega parlamenta in Sveta o pravici državljanov Unije in njihovih družinskih članov do prostega gibanja in prebivanja na ozemlju držav članic v svoj notranji pravni red?
            
         
               2.
            
            
               Ali je treba odstavek 1 člena 27 Direktive 2004/38/ES razlagati tako, da je zgolj dejstvo, da pristojni organi v državi članici EGP na podlagi ocene nevarnosti menijo, da je organizacija, kateri pripada zadevni posameznik, povezana z organiziranim kriminalom, ocena pa temelji na stališču, da se je tam, kjer se je tem organizacijam uspelo uveljaviti, kriminal povečal in se organiziral, dovolj, da se državljana Unije obravnava kot grožnjo javnemu redu in javni varnosti v zadevni državi?
            
         
               3.
            
            
               Ali je pri odgovoru na drugo vprašanje pomembno upoštevati, ali je država članica z zakonom prepovedala organizacijo, katere član je zadevni posameznik, in ali je članstvo v takšni organizaciji v državi prepovedano?
            
         
               4.
            
            
               Ali je obnašanje, katerega je država članica EGP, pogodbenica Sporazuma o Evropskem gospodarskem prostoru, v svoji zakonodaji opredelila kot kaznivo dejanje in ki vključuje sodelovanje z drugo osebo pri zagrešitvi dejanj v okviru dejavnosti kriminalne združbe, zadosten razlog, da se javni red in javna varnost štejeta za ogrožena v smislu odstavka 1 člena 27 Direktive 2004/38/ES, ali pa se takšna zakonodaja obravnava kot splošna preventiva v smislu odstavka 2 člena 27 Direktive? To vprašanje temelji na dejstvu, da „organizirani kriminal“ v smislu nacionalne zakonodaje pomeni združbo treh ali več oseb, katerih glavni cilj je iz koristoljubja, neposredno ali posredno, namerno storiti kaznivo dejanje, ali kadar znaten del teh dejavnosti vključuje storitev takšnega dejanja.
            
         
               5.
            
            
               Ali je treba odstavek 2 člena 27 Direktive 2004/38/ES razumeti, da je pogoj za uporabo ukrepov v skladu z odstavkom 1 člena 27 Direktive proti določenemu posamezniku, da mora država članica navesti verjetnost, da se namerava zadevni posameznik ukvarjati z dejavnostmi, ki vključujejo določeno dejanje ali dejanja, ali opustiti takšno dejanje ali dejanja, da bi se posameznikovo ravnanje lahko obravnavalo kot resnično, sedanjo in dovolj resno grožnjo, ki prizadene osnovne interese družbe?